text: Затворите в Турция се пукат по шевовете след опита за преврат - bTV Новините
  На места затворниците трябвало дори да спят на смени
  Публикувано в 13:47 ч. 05.08.2016 г. - Обновено в 13:49 ч. 05.08.2016 г.
  Дори и преди опита за преврат миналия месец, системата на наказания на Турция работеше на предела на силите си - с претъпкани затвори и затрупани от работа съдилища. Сега тя се опитва да се справи с пристигането на още хиляди хора, задържани след опита за преврат, пише Ройтерс, цитирана от БТА.
  Сега има толкова много пучисти, че според правителството няма достатъчно голяма съдебна зала, където да ги съдят всичките, и ще трябва да построи нови. Около 3000 прокурори и съдии са сред задържаните, което затруднява допълнително намирането на магистрати, които да се заемат с делата.
  Броят на хората в затворите се увеличи тройно от 2002 г., когато Партията на справедливостта и развитието, основана от президента Реджеп Тайип Ердоган, дойде на власт. Някои са зад решетките във връзка с конфликта в предимно кюрдския Югоизток. Към март е имало 188 хиляди затворници в Турция, т.е. с 8000 повече от наличния капацитет. Досега 12 хиляди души са пратени в затвора в очакване на съдебен процес след неуспешния преврат, а още хиляди бяха задържани за допълнителен разпит.
  "За да направят място, трупат хората един върху друг", казва Мустафа Ерен, председател на правозащитната организация Фондация за гражданско общество в системата на наказанията. В затвора в Текирдаг, Северозападна Турция, властите са натъпкали шестима души в килия за трима, посочва той. Затворът Силиври, западно от Истанбул, е толкова претъпкан, че затворници са настанявани в спортните зали, казва още Ерен.
  Правителствен представител заяви пред Ройтерс, че няма проблем със затворите. "Няма недостиг на затвори. Не смятаме, че ще има някакви проблеми с това, защото вече инвестираме в нашата затворническа система", посочи той.
  "Затворите вече бяха надхвърлили капацитета си преди 15 юли, като някои затворници спяха в коридорите и тоалетните", казва обаче Вели Агбаба, заместник-председател на опозиционната светска Народнорепубликанска партия, който е извършил стотици посещения в затвори през последните пет години като представител на комисия на НРП, проучваща условията в затворите.
  Проправителственият в. "Йени шафак" съобщи, че властите в затвора Синджан в Анкара са опънали огромна палатка в двора на затвора, за да настанят задържаните във връзка с преврата. Правителството опроверга информацията, а правосъдното министерство увери, че всички заподозрени са задържани в сградата на затвора.
  Правосъдният министър Бекир Боздаг заяви в интервю по телевизията, че в турските затвори няма мъчения. По думите на министъра никой съд в страната не може да се справи с броя на задържаните, който може да възлезе на 30 хиляди души и че за процесите ще бъдат построени нови съдилища.
  Боздаг каза още, че пучистите ще бъдат съдени в Синджан - район на Анкара, изпълнен със символика, тъй като бе сцена на демонстрацията на мощ на армията през 1997 г., месеци преди тя да отстрани ислямистко правителство.
  Заподозрените срещат трудности да намерят адекватна защита, тъй като адвокатите специалисти или се страхуват да не бъдат свързани с преврата, или самите те са отблъснати от преврата, казва Йозтюрк Тюркдоган, председател на Турската правозащитна асоциация. В някои случаи правна помощ се осигурява, но тези адвокати често пъти са неопитни или сплашвани от властите, добавя той.